Només amb una fona i una pedra.
David va vèncer Goliat amb astúcia i determinació, sabent què volia, fent servir les armes que dominava i apuntant al lloc exacte on l'impacte faria més mal.
La batalla entre David i Goliat es produeix contínuament en el món empresarial.
En un món globalitzat, on imperen els gegants –en forma de grans corporacions que dominen el mercat–, els Davids –empreses petites, ja siguin de nova creació o amb una llarga trajectòria al darrere– també poden trobar la seva fona i competir, adquirint quotes de mercat que els permetin créixer i desenvolupar la seva proposta de negoci amb èxit.
Sovint, el triomf d'aquestes empreses petites i mitjanes es basa en l'especialització i en el coneixement del seu target, o en trobar segments de mercat desatesos als qual adreçar els seus serveis o productes.
A més, la flexibilitat i l'agilitat d'aquestes companyies, la major capacitat d'adaptació als canvis cada cop més ràpids del mercat, o la facilitat –en alguns casos– per incorporar noves tecnologies molt adaptades al seu negoci són avantatges competitius front a les grans empreses consolidades.
La clau per a aquestes petites empreses –especialment en l'àmbit cultural- no té a veure, doncs, amb l'antiguitat, ni amb les característiques específiques del seu producte o servei.
Però sí guarda relació amb el seu model de negoci i amb la seva capacitat per detectar nínxols de mercats als quals adreçar els seus productes o serveis, amb l'establiment d'una estratègia clara i d'un pla que els permeti aconseguir els seus objectius, així com també amb la possibilitat d'aprofitar eines de finançament com les que els ofereix l'Institut Català de les Empreses Culturals (ICEC).
I n'hi ha de tota mena, d'empreses petites que viuen en un món d'empreses grans i que, no obstant la desigualtat, han sabut doblegar el poder i la força dels seus competidors gegants, dels seus Goliats.
Davids i Goliats: casos d'èxit d'empreses petites en un món d'empreses grans
Com emergir en el sector cultural coneixerem tres casos, molt diferents entre ells, que han aprofitat les eines de finançament transversal de l'ICEC per vèncer en el respectiu camp de batalla.
Són empreses amb projectes en l'àmbit digital que tot just inicien la seva activitat, empreses que volen incrementar el ritme de desenvolupament o d'explotació de continguts o empreses que, per a la seva estratègia, necessiten un finançament més estructural i tenen dificultats d'accés al crèdit en el sistema bancari comercial.
Tem Produccions, SL, és una empresa de l'àmbit musical que s'ha reinventat i ha sabut trobar el factor diferencial en l'oferta de concerts en espais singulars, com el Foyer del Gran Teatre del Liceu.
Entre altres, Tem organitza el festival Músiques Sensibles, els Concerts Empúries, el festival Vinya&Art i la Talarn Music Experience, iniciatives que posen el focus en la qualitat i l'especialització.
Amb un accent especial en la responsabilitat social corporativa, a més, una part de la seva facturació sempre s'adreça a causes socials.
Lynx Edicions és una empresa editorial amb una llarga trajectòria.
Creada el 1989, en els últims anys ha aconseguit trobat un nínxol de mercat entre les grans empreses editorials que fan llibres adreçats als universitaris i els editors que publiquen llibres adreçats al gran públic (que competeixen entre ells amb un gran nombre de llibres editats que duren poc a les prestatgeries, empesos per una roda contínua de novetats).
Lynx publica uns llibres quasi de taula, de gran format, especialitzats en ornitologia i natura, amb textos i imatges molt cuidades, que tant poden consumir-se a les universitats com entre els amants de la fauna i els espais naturals.
L'estratègia pivota sobre aquest doble eix.
I la prova del seu èxit és que ara mateix exporten, des de Barcelona, a 160 països.
Un cas molt diferent és el d'Acqustic, una empresa molt jove –es va fundar el 2017– que ha desenvolupat una app que permet als músics emergents impulsar la seva carrera.
La plataforma posa en contacte els intèrprets i el públic, i fomenta la contractació de concerts a indrets poc habituals.
En dos anys, Acqustic ha facilitat la organització de més de 500 concerts i agrupa una comunitat de 4.000 músics.
Tem Produccions, Lynx Edicions i Acqustic han aprofitat alguna de les eines de finançament o de consultoria que l'ICEC proporciona a les empreses culturals.
Les tres són Davids que s'han enfrontat a grans empreses consolidades, Goliats enormes, i els han vençut.
Amb les seves armes, la seva estratègia, la seva visió i l'ajut de l'ICEC.
Si vols conèixer la seva experiència, i les eines de finançament que han aprofitat, no et perdis la sessió David i Goliat.